Sendinefnd Íslands gerði nýja loftferðasamninga , uppfærði eldri loftferðasamninga og viljayfirlýsingar um flugsamgöngur milli Íslands og annarra landa á árlegri loftferðasamningaráðstefnu Alþjóðaflugmálastofnunarinnar sem lauk fyrir skemmstu . Samkomulag hefur náðst við Marokkó og Mósambík um nýja loftferðasamninga . Árleg loftferðasamningaráðstefna Alþjóðaflugmálastofnunarinnar ( ICAO ) var haldin í Aqaba í Jórdaníu í fyrstu viku desembermánaðar þar sem fulltrúar sjötíu ríkja komu saman til að ræða nýja samninga um loftferðir og uppfæra eldri samninga . Á ráðstefnunni náði íslenska sendinefndin samkomulagi um loftferðasamninga við Marokkó og Mósambík . Samningarnir voru áritaðir og samið um að þar með verði hægt að beita þeim . Þá var loftferðasamningur Íslands við Síerra Leóne uppfærður og ný útgáfa hans árituð . Samið var um að þar með væri hægt að beita nýju útgáfunni . Auk þess var loftferðasamningur við Sádi-Arabíu undirritaður . Þá var farið yfir loftferðasamninga við Senegal og Sambíu og staðfest fundargerð um samninginn við fyrrnefnda ríkið undirrituð . Jafnframt voru samþykktar breytingar á viljayfirlýsingu sem fylgir loftferðasamningi við Kenía og ný viljayfirlýsing undirrituð um flugsamgöngur Íslands og Kólumbíu sem veitir frekari réttindi en eldra minnisblað kveður á um . Samkomulag náðist við Suður-Kóreu um staðfesta fundargerð þar sem fjallað er um flugréttindi og fleiri atriði í viðræðum um loftferðasamning milli landanna og rætt var við sendinefnd Gvatemala um gerð viljayfirlýsingar um flugsamgöngur milli landanna . Jafnframt átti íslenska sendinefndin samráðsfundi með sendinefndum Bretlands , Bandaríkjanna og Finnlands á ráðstefnunni . Ísland hefur gert loftferðasamninga og viljayfirlýsingar sem heimila flug til 115 ríkja , en aukin umsvif íslenskra flugrekenda á síðustu árum hafa kallað sérstaklega á gerð loftferðasamninga . Þótt samningarnir veiti misjafnlega víðtæk réttindi er um að ræða gagnkvæmar heimildir til farþega - og farmflugs milli samningsríkja . Í íslensku sendinefndinni voru Benedikt Ásgeirsson sendiherra og Kristín Helga Markúsdóttir , deildarstjóri hjá Samgöngustofu .